John Berger

John Peter Berger (5. marraskuuta 1926 – 2. tammikuuta 2017) oli brittiläinen kirjailija, taidekriitikko ja kuvataiteilija. Vuonna 1972 hän julkaisi kirjan Ways of Seeing, (Näkemisen tavat) ja sitä tukevan televisiosarjan, joilla hän tuli suuren yleisön tietoon. Samana vuonna ilmestyi hänen tunnetuimpiin teoksiinsa lukeutuva romaani G., jolla kirjailija voitti vuoden 1972 Booker-palkinnon.

Sarjassa Berger loi käsitteen miehinen katse osana analyysiään alastomuudesta eurooppalaisessa taiteessa. Laura Mulvey ja muut kehittivät sitä edelleen. Berger osoitti, miten sekä kuvien että naisen vartalon katsoja oletetaan mieheksi.A Companion to Women in the Ancient World, edited by Sharon L. James, Sheila Dillon, p. 75, 2012, Wiley, , 9781444355000

Kirjaa Ways of Seeing pidetään "vallankumouksellisena". Sen esseet erityisesti siitä, miten naiset esitetään mainoksissa ja öljyvärimaalauksissa ovat vaikuttaneet siihen, miten feministit lukevat populaarikulttuuria. Erityisesti tv-sarjan toinen jakso keskittyy miehiseen katseeseen. Jaksossa Berger osoittaa, miten renessanssin jälkeen maalaukset naisista ja myöhempien aikojen julisteet ja lehdet esittävät naiset objekteina ja miten tämä vaikuttaa ehtoihin, joilla naiset elävät elämäänsä: heidän on jatkuvasti tarkkailtava sitä, mitä he ovat ja tekevät, sen valossa, miten he näyttäytyvät muille, viime kädessä miehille, ja tämä määrää heidän menestyksensä elämässä. Sosiologien mukaan Bergerillä oli perusteellinen vaikutus siihen, miten yleisesti taide ja kuvat ymmärretään.

1970-luvun alkupuolella Berger teki käsikirjoitusyhteistyötä sveitsiläisen ohjaajan Alain Tannerin kanssa tämän elokuvissa Salamanteri (1971), Hetki naisen elämässä (1974) ja Jonas täyttää 25 vuonna 2000 (1976).

 Suomennettuja teoksia 

 Picasson nousu ja tuho (suom. Mirja Rutanen), Love-kirjat 1985.  
 Toisinkertoja, esseekokoelma (toim. ja käänt. Martti Lintunen), Literos 1987 
 Näkemisen tavat, (Ways of Seeing suom. Mirja Rutanen), Love-kirjat 1991. 
 Miksi katsoa eläimiä? (kääntäjä ja loppusanojen kirjoittaja Roni Grén), Tutkijaliitto 2025. 

 Lähteet 

Luokka:Brittiläiset kirjailijat
Luokka:Booker-palkinnon saajat
Luokka:Brittiläiset taidekriitikot
Luokka:Vuonna 1926 syntyneet
Luokka:Vuonna 2017 kuolleet
Luokka:Seulonnan keskeiset artikkelit